钦定古今图书集成/明伦汇编/皇极典/第241卷 > 易经 > 《乾卦》
## 钦定古今图书集成/明伦汇编/皇极典/第241卷 > 易经 > 《乾卦》

《彖》曰：乾道变化，各正性命。保合太和，乃利贞。首出庶
物，万国咸宁。

〈程传〉天为万物之祖，王为万邦之宗。乾道首出庶物而万汇亨，君道尊临天位而四海从。王者体天之道，则万国咸宁也。〈大全〉朱子曰：“首出庶物，须是聪明睿智高出庶物之上，以君天下，方得万国咸宁也。”

又

《文言》曰：“夫大人者，与天地合其德，与日月合其明，与
四时合其序，与鬼神合其吉凶。先天而天弗违，后天
而奉天时。天且勿违，而况于人乎？况于鬼神乎？”

〈程传〉“大人与天地、日月、四时、鬼神合”者，合乎道也。天地者，道也；鬼神者，造化之迹也。圣人先于天而天同之，后于天而能顺天者，合于道而已。合于道，则人与鬼神岂能违也。〈大全〉双湖胡氏曰：“天地、日月、四时、鬼神之所以为德、为明、为序、为吉凶者，同一道也。大人之与合，亦合其道而已。”